এবার জমবে মজা! 
বাইশ গজ ছেড়ে বিরাট নামছেন ফুটবল মাঠে। সঙ্গে মহেন্দ্র সিংহ ধোনি।
ওদিকে বলিউডের রুপোলি পর্দা ছেড়ে জার্সি গায়ে মাঠে নামছেন অভিষেক বচ্চন অ্যান্ড টিম! পাশে মন্ত্রী রণবীর কপূর।
ফুটবলের যুব বিশ্বকাপ নিয়ে তোলপাড়িয়ে উঠেছে সারা দেশ, আর সেই উচ্ছ্বাসে আরও ইন্ধন জোগাতে এবার উদ্যোগ নিল বিরাট কোহলির ফাউন্ডেশন। কর্নারস্টোন পোস্ট ও জিএস এন্টারটেনমেন্টের সহায়তায় এবার দর্শকও দেখবে এক জমজমাট চ্যারিটি ম্যাচ। সেলিব্রিটি ক্লাসিকো ২০১৭।
১৫ অক্টোবর আন্ধেরি স্পোর্টস কমপ্লেক্স, মুম্বইয়ে অনুষ্ঠিত হবে এই ফুটবল ম্যাচ।


বিরাটের টিমের সহ অধিনায়ক ধোনির সঙ্গে আছেন শিখর ধবন, কে এল রাহুল,পি আর শ্রীজেশ, শ্রেয়স আইয়ার,মনীশ পান্ডে, রোহন বোপান্না, হার্দিক পাণ্ড্য, অজিঙ্ক রাহানে,আশিস নেহরা, জসপ্রীত বুমরা,জাহির খান, রোহিত শর্মা, উমেশ যাদব। এই টিমে থাকছেন জন্টি রোডসও।
অভিষেক বচ্চনও দলে বেশ ভারি। সিদ্ধার্থ মলহোত্রা, আদিত্য রায় কপূর,অর্জুন কপূর, দিনো মোরিয়া,সুজিত সরকার, অপরশক্তি খুরানা, আদর জৈন থেকে রাজ কুন্দ্রাও আছেন।
দেখা যাক, বিরাট আর অভিষেকের বীর-বিক্রমে কে জেতেন!
এই চ্যারিটি ম্যাচের থেকে সংগৃহীত অর্থ যাবে বিরাট কোহলি ফাউন্ডেশন ও প্লেয়িং ফর হিউম্যানিটি সংস্থার কাছে। ব্যয় করা হবে জনসাধারণের স্বার্থে। ম্যাচের টিকিট কাটা যাবে অনলাইন টিকিট বুকিং সংস্থা থেকেও।